钦定古今图书集成/明伦汇编/家范典/第106卷 > 春秋四传 > 又 前人
## 钦定古今图书集成/明伦汇编/家范典/第106卷 > 春秋四传 > 又 前人

比遣李掾人报书灭裂。及今欲一二作书，临头眩意
绪可知也。累日得雨，天气差凉。虽阻江山，风气不殊。
比来八姊郡君尊候何似？甥读书益有味否？须精治
一经，知古人关捩子，然后所见书传，知其旨趣，观世
故在吾术内。古人所谓“胆欲大而心欲小”，不以世之
毁誉爱憎动此胆欲大也。非法不言，非道不行，此心
欲小也。文章乃其粉泽，要须探其根本，本固则世故
之风雨不能漂摇。古人特立独行者，盖用此道耳。洪、
潘皆是佳少年，但未得严师畏友追琢其相耳。忠信
孝友，立则见其参于前，在舆则见其倚于衡，当久而后能安之。若但绣其鞶帨，又安能美七尺之躯哉？非
甥辈有可以追古人之才，老舅不出此语也。未缘趣
席，千万强学自重。